
10 դեկտեմբեր 2023-ին, Հռոմի մէջ, բարեկամական ջերմ եւ երկար զրոյցի մը աւարտին, A Spiritual Discovery of the Christians in the Middle East հատորը հեղինակը ինծի նուիրեց՝ ընթերցելու եւ տպաւորութիւններս իրեն փոխանցելու խնդրանքով։ Իրեն գրելու կողքին, ՀԱՍԿ-ի էջերով մեր ընթերցողները եւս հաղորդ կը դարձնեմ 127 էջերէ բաղկացած այս հատորին ընդհանուր գիծերուն եւ իւրայատկութեան, որոնք կարեւոր նպաստ կը բերեն Միջին Արեւելքի քրիստոնէական վկայութեան։ 
Հեղինակը՝ Հայր Գաբրիէլ Քուիքէ, որ նաեւ արժանացած է պապին կողմէ շնորհուած “Monsignor” տիտղոսին, պելճիքացի կաթողիկէ վարդա-պետ մըն է եւ 2009–2018-ին եղած է Վատիկանի Միջ-եկեղեցական բաժան-մունքի Ուղղափառ եւ Արեւելեան ուղղափառ եկեղեցիներու հետ յարաբե-րութիւններու քարտուղարը։ Այս մարզին մէջ, ի պաշտօնէ գործակցած եւ մտերմացած եմ իր հետ։ 2008–2009-ին ան ուսուցած եւ ծառայած է Լիբանանի մէջ, այցելած է Միջին Արեւելքի երկիրները եւ մօտէն ճանչցած շրջանի եկեղեցիները։ Հոս նաեւ ան մասնագիտացած է ասորերէնի, արա-բերէնի եւ իսլամագիտութեան մէջ։ Այժմ ան հովուական, ակադեմական ու վարչական պաշտօններ կը վարէ Հռոմի մէջ։
A Spiritual Discovery of the Christians in the Middle East հատորը ունի հետեւեալ բովանդակութիւնը. 
· Նախաբան, 
· Քրիստոնէութեան ժամանակագրական տախտակ, 
· Վեց գլուխ (Ա. Աշխարհագրական դրուածքը, Բ. Ուղղափառ եւ Արեւելեան ուղղափառ եկեղեցիներու զանազանութիւնն ու բա-ժանումը, Գ. Հոգեւոր աւանդութիւն, Դ. Մարտիրոսներու եկե-ղեցի, Ե. Քրիստոնեաներու դերը Միջին Արեւելքի մէջ, Զ. Արեւ-մուտքի պատասխանատըւութիւնը քրիստոնեաներուն հանդէպ), 
· Վերջաբան, 
· Եկեղեցիներու ցանկը ըստ անոնց վարդապետութեան,
· Եկեղեցիներու ցանկը ըստ անոնց ծէսին, 
· Օգտագործուած աղբիւրներ, 
· Հեղինակի կենսագրական։
Նախաբանը կը բացատրէ, թէ հատորը ինչո՞ւ կը կրէ «բացայայտում հոգեւորութեան» եզրը, որ լատիներէն ‘spirare’ (‘to breathe’ – «շնչել») բայէն սերելով անգլերէնի մէջ ‘spirituality’ թարգմանուած է (տե՛ս էջ 9)։[footnoteRef:1] Ապա, կ՚ուրուագծէ գիրքին բովանդակութիւնը։ Հեղինակը շեշտադրած է հոգեւո-րութեան կենսականութիւնը, որովհետեւ «Այս գիրքով կը ջանամ Միջին Արեւելքի քրիստոնեաներուն հոգեւորութիւնը պեղել», կը գրէ ան (էջ 10)։ Նկատողութեան պէտք է առնել, թէ նեղ իմաստով եկեղեցաբանութիւն մը չի՛ ներկայացներ հատորը, այլ քրիստոնեաներու կեանքին մէջէն եկեղե-ցիներուն,–թէ՛ նուիրապետական կառոյց եւ թէ՛ Քրիստոսի անունով հաւատացեալներու համատեղում,– հոգեւոր երեսը կը բանայ ընթերցողին։  [1:  Գիտենք, թէ 5-րդ դարուն երբ մեր Սուրբ թարգմանիչ վարդապետները Ս. գիրքը հայերէնի թարգմա-նեցին, զայն «Աստուածաշունչ» կոչեցին։ Ս. գիրքը Աստուծոյ շունչը կը բերէ մեզի որպէս անսպառ եւ անփոխարինելի հոգեւոր սնունդ։] 

Առաջին գլուխը,–«Աշխարհագրական դրուածքը»,– կը ներկայացնէ Եգիպտոսի, Լիբանանի, Սուրիոյ, Իսրայէլի, Պաղեստինի, Յորդանանի, Թուրքիոյ, Իրաքի եւ Իրանի քրիստոնեաներուն պատմական արմատները, շրջանէն արտագաղթը եւ նորահաստատ երկիրներու մէջ անոնց դի-մագրաւած մարտահրաւէրները։
Երկրորդ գլուխը,–«Ուղղափառ եւ Արեւելեան ուղղափառ եկեղե-ցիներու զանազանութիւնն ու բաժանումը»,– հաստատելէ ետք, թէ միջ-եկեղեցական շարժումը իր մղիչ ուժը կը ստանայ Քրիստոսի խնդրանքէն՝ «Կ՚աղօթեմ որ անոնք բոլորն ալ մէկ ըլլան, ինչպէս որ դուն, ո՜վ Հայր, իմ մէջս ես եւ ես քու մէջդ, այնպէս ալ անոնք մեր մէջ ըլլան, որպէսզի աշխարհը հաւատայ, որ դուն ղրկեցիր զիս» (Յհ 17.21), կու տայ Արեւելքի ասորի եկեղեցիի, Արեւելեան ուղղափառ եկեղեցիներու (ղպտի, եթով-պացի, էրիթրիացի, հայ [Ս. Էջմիածնի կաթողիկոսութիւն, Մեծի Տանն Կիլիկիոյ կաթողիկոսութիւն, Երուսաղէմի պատրիարքութիւն, Կոստանդ-նուպոլսոյ պատրիարքութիւն], ասորի, հնդիկ), Ուղղափառ եկեղեցիներու, Արեւելեան կաթողիկէ եկեղեցիներու (մարոնի, քաղդէացի, հայ, ղպտի, ասորի, եթովպացի, ասորի-մալապար [հնդիկ], ասորի-մալանքարա [հնդիկ], յոյն, այլք) պատմականն ու ներկայ վիճակը՝ իւրաքանչիւրին հոգեւոր պետին անուան, հաւատացեալներու թիւին եւ հասցէին նշումով։  
Երրորդ գլուխը,–«Հոգեւոր աւանդութիւն»,– առանձին ենթաբաժինով նախ կ՚ամփոփէ Յովհաննէս-Պօղոս Բ. պապին 2 մայիս 1995-ին հրապա-րակած ‘Orientale Lumen’ («Արեւելեան լոյսը») կոնդակը[footnoteRef:2] եւ ապա յաջոր-դական ենթաբաժիններով՝ «Արեւելեան աւանդութեան հոգեւոր ժառան-գութիւնը» կը մանրամասնէ հետեւեալ հատուածներով. «Ս. Հոգիին դերա-կատարութիւնը», «Ս. Հոգին ‘Եկեղեցւոյ հոգին է’», «Ս. Հոգին հաւատաց-եալները ի հաղորդութիւն կը բերէ», «Ս. Հոգին կենարար է», «Ս. Հոգին ստեղծագործութիւնը կը վերանորոգէ», «Վանականութիւն»։ Իսկ վերջին ենթաբաժինով՝ «Աստուածաբանական աւանդութիւններ» կը ներկայացնէ երեք՝ ղպտի-եթովպացի-էրիթրիացի, ասորի-հնդիկ եւ հայ աւանդութիւն-ները։ Օրինակ, Հայ եկեղեցւոյ աստուածաբանական աւանդութեան յատ-կացուած էջերուն մէջ կը խօսի Ս. Մեսրոպ Մաշտոցի, հայ գիրերու գիւտի, Աստուածաշունչի եւ Եկեղեցւոյ հայրերու հայերէն թարգմանութեան, Ս. Ներսէս Շնորհալիի եւ Ս. Գրիգոր Նարեկացիի մասին, նշելով, թէ 12 ապրիլ 2015-ին Ֆրանսիս պապը Ս. Գրիգոր Նարեկացին դասեց Եկեղեցւոյ 36 «Տիեզերական վարդապետներու» կարգին։        [2:  Հատորը առատ մէջբերումներ ունի պապերու կոնդակներէն ու քարոզներէն եւ այլ եկեղեցապետերու ու պապերու փոխ-այցելութիւններու ընթացքին արտասանուած ողջոյնի խօսքերէն եւ ստորագրուած համատեղ յայտարարութիւններէն։] 

Չորրորդ գլուխը,–«Մարտիրոսներու եկեղեցի»,– կը սկսի պատմա-կան ակնարկով՝ «Առաջին դարու հաւատքի վկաները», ուր երկու սուրբեր կը յիշատակէ՝ Ս. Իգնատիոս անտիոքացի, որ գրած է «Ես որպէս ցորե-նահատիկ պիտի աղացուիմ գազաններուն կողմէ, որպէսզի անարատ հաց ըլլամ Քրիստոսի համար» եւ Ս. Տերտուղիանոս, որ գրած է «Մարտի-րոսներու արիւնը Եկեղեցւոյ սերմն է», ապա կը կեդրոնանայ հաւաքական մարտիրոսութեան վրայ եւ «20-րդ դարու ցեղասպանութիւնները» գլխա-կարգումով լուսարձակի տակ կը բերէ «Հայոց ցեղասպանութիւնը» եւ «Ասորիներու (եւ քաղդէացիներու) ցեղասպանութիւնը», եւ կը փակէ «Արեան միջ-եկեղեցական վկայութիւն»-ով՝ անդրադառնալով մեր օրե-րուն Միջին Արեւելքի իսլամական արմատականութեան գործած սպանդ-ներուն։ «Հայոց ցեղասպանութիւնը» ենթաբաժինէն կը մէջբերեմ կարեւոր տեղեկութիւն մը. «‘Հայկական հարց’-ին մէջ Վատիկանի ունեցած դերը լաւապէս հասկնալու համար, պէտք է սերտենք 19-րդ դարու աւարտի եւ 20-րդ դարու սկզբնաւորութեան պատմութիւնը։ Ֆլաման Յիսուսեան մը՝ Ճորճ Ռուսսեն ռահվիրայի աշխատանք տարած է այս մարզին մէջ։ Ան Վատիկանի արխիւները գիտականօրէն հետախուզելով Հայոց ցեղասպա-նութեան առնչուած նիւթերը հրատարակած է։ Այս աշխատանքին շնոր-հիւ, աւելի լաւ գաղափար մը կ՚ունենանք Սուրբ աթոռի դերակատարութ-եան մասին։ Տե՛ս Georges Ruyssen, La questione armena. Vol. 1–7. Documenti dell’archivio segreto vaticano (ASV), Valore Italiano, Lilanme, Roma, 2013–2015 եւ Georges Ruyssen, De Hellige Stoel en de Armeense genocide, in Werk voor het Oosten 274 (2015)» (էջ 63–64)։ «Արեան միջ-եկեղեցական վկայութիւն» ենթաբաժինին մէջ կը կարդանք. «Այսօր 196 երկիրներու մէջ 300 միլիոն քրիստոնեաներ հալածանքի ենթակայ են» (էջ 71)։  
Հինգերորդ գլուխը,–«Քրիստոնեաներու դերը Միջին Արեւելքի մէջ»,– կը բացուի «Միջ-եկեղեցական յարաբերութիւններ. Կապերու ամրապըն-դում քրիստոնեաներու միջեւ»-ով, որ ունի երկու ենթաբաժին՝ «10–24 հոկ-տեմբեր 2010-ին գումարուած Միջին Արեւելքի մասնաւոր սինոտը» եւ «Ֆրանսիս պապի միջ-եկեղեցական դերակատարութիւնը», ուր կը վեր-լուծէ «Միասին քալել, միասին աղօթել եւ միասին գործել» պապական կոչը։ Ապա, «Միջ-կրօնական երկխօսութիւն. Կապերու ամրապնդում իսլամ հաւատացեալներու հետ» ենթաբաժինը, ուր պատմական ենթա-հողին կը յաջորդեն «Ընդյատակեայ պատճառներ» ու «Հանդիպումի հոգե-ւորութիւնը» ենթաբաժինները եւ կը փակուի «‘Արաբ վերածնունդը’»-ով։       
Վեցերորդ գլուխը,–«Արեւմուտքի պատասխանատըւութիւնը քրիս-տոնեաներուն հանդէպ»,– ունի «Քրիստոնեաներու հիւրընկալ ոգին», «Արեւելեան աղօթական կեանքի ճոխութիւնը» եւ «Զօրակցական արտա-յայտութիւններ» ենթաբաժինները։ Վերջինը նաեւ կը ներառէ ակնարկ մը կարգ մը Քրիստոնէական բարեսիրական կազմակերպութիւններու ներ-կայիս կատարած աշխատանքներուն։ Հոս հեղինակը կը յիշէ ծագումով հայ սուրբ մը՝ Ս. Սերվաս (Saint Servaas), որ Պելճիքայի Լիմպուրկ (Limburg) նահանգի Թոնկըրըն (Tongeren) քաղաքին մէջ մեծարուած է։
Վերջաբանը Եգիպտոսի, Իրաքի, Սուրիոյ եւ Լիբանանի ժամանա-կակից խմորումները կ՚ամփոփէ, կը հարցադրէ «Նոր ապագայի յոյս կա՞յ» եւ կ՚եզրափակէ «Նոր արշալոյս»-ով, ուր կը մէջբերէ Օգոստինոս հայրա-պետի հետեւեալ յուսատու խօսքը. «Այսօր մեր Փրկիչը ծնաւ, եւ այս իսկ պատճառաւ ճշմարիտ արեգակը ծագեցաւ ամբողջ աշխարհին համար։ Աստուած մարդացաւ, որպէսզի մարդը աստուածանայ»։ Ահաւասի՛կ քրիստոնէական վկայութեան ուժականութիւնը՝ մանաւանդ Ս. Ծնունդի եւ Աստուածայայտնութեան տօնը կանխող այս օրերուն։
Այժմէական է այս հատորը, որ, հակառակ շրջանին մէջ մեր հետզհե-տէ նօսրացող թուաքանակին, գոյատեւելու յոյս կը ներշնչէ մեզի, որով-հետեւ կը հաւատանք, թէ «Աստուծոյ Հոգին է, որ կեանք կու տայ. մարդս բան մը չի կրնար ընել» (Յհ 6.63)։ 

